ຊາວເມັກຊິໂກ ເດີນຂະບວນປະທ້ວງ ການຫາຍສາບສູນ ຂອງ ພວກນັກສຶກສາ
​ຕຳຫລວດ ​ໃນ​ນະ​ຄອນຫຼວງ​ ຂອງ​​ເມັກ​ຊິ​​ໂກ ປະທະກັນ ກັບພວກເດີນ​​ຂະ​ບວນ​ ທີ່ປະທ້ວງ ການຫາຍສາບສູນ ຂອງພວກ​ນັກສຶກສາ 43 ຄົນ.
ພວກປະທ້ວງໄດ້ປະທະກັນກັບເຈົ້າໜ້າທີ່ຕຳຫຼວດ ໃນນະຄອນ ຫຼວງຂອງເມັກຊິໂກ ທີ່ພາກັນເດີນຂະບວນຄັ້ງໃຫຍ່ ປະທ້ວງ ການຮັບມື ຂອງປະທານາທິບໍດີ Enrique Pena Nieto ກ່ຽວ ກັບການຄາດຕະກຳນັກສຶກສາວິທະຍາໄລຈຳນວນ 43 ຄົນນັ້ນ ການປະທະກັນ ຢູ່ນອກທຳນຽບແຫ່ງຊາດ ໃນນະຄອນຫຼວງ Mexico City ໃນວັນພະຫັດວານນີ້ ໄດ້ເຮັດໃຫ້ການເດີນຂະບວນ ປະທ້ວງ ທີ່ ມີຫຼາຍພັນຄົນເຂົ້າຮ່ວມຢ່າງສັນຕິ ນັ້ນ ເສຍພາບພົດ ໄປໝົດ ໃນຕອນເຊົ້າຂອງວັນພະຫັດວານນີ້ ພວກປະທ້ວງທີ່ປົກປິດໜ້າຈຳນວນ ນຶ່ງ ໄດ້ຕໍ່ສູ້ກັບເຈົ້າໜ້າທີ່ຕຳຫລວດ ໃກ້ໆສະໜາມບິນໃນນະຄອນຫຼວງ Mexico City ໂດຍແກວ່ງລະເບີດນ້ຳມັນ ແລະ ໝາກກະໂພກເຂົ້າໃສ່ຕຳຫຼວດ ພວກນັກສຶກສາດັ່ງກ່າວ ໄດ້ຫາຍສາບສູນໄປ ໃນວັນທີ 26 ກັນຍາ ຢູ່ທີ່ເມືອງ Iguala ບັນດາເຈົ້າໜ້າທີ່ ເຊື່ອວ່າ ພວກນັກສຶກສາເຫຼົ່ານັ້ນ ຖືກຕຳຫລວດໃນທ້ອງຖິ່ນ ຈັບພວກເຂົາເຈົ້າ ແລະນຳໄປມອບໃຫ້ພວກ ແກ້ງຄ້າຍາເສບຕິດໃນທ້ອງຖິ່ນ ທີ່ມີຊື່ວ່າ Guerreros Unidos ມີການກ່າວຫາວ່າ ແກ້ງດັ່ງກ່າວ ໄດ້ຂ້າພວກນັກສຶກສາເຫຼົ່ານັ້ນ ແລະ ເຜົາສົບພວກເຂົາເຈົ້າ ແລ້ວນຳເອົາຂີ້ເຖົ່າໄປຖິ້ມລົງໃນແມ່ນ້ຳແຫ່ງນຶ່ງ ພໍ່ແມ່ຂອງພວກນັກສຶກສາ ໄດ້ປະຕິເສດ ຕໍ່ການກ່າວອ້າງທີ່ວ່າ ລູກເຕົ້າຂອງພວກເຂົາເຈົ້າ ໄດ້ຖືກຂ້າຕາຍແລ້ວ ແລະຮຽກຮ້ອງລັດຖະບານ ຊອກຫາພວກເຂົາເຈົ້າ ທີ່ເຊື່ອວ່າ ຍັງມີ ຊີວິດຢູ່ນັ້ນ ຫຼາຍສິບຄົນ ໄດ້ຖືກຈັບກຸມ ຍ້ອນມີສ່ວນກ່ຽວຂ້ອງກັບການລັກພາໂຕພວກນັກສຶກສາ ທີ່ລວມທັງ ບັນດາສະມາຊິກຂອງແກ້ງຄ້າຢາເສບຕິດ Guerreros Unidos ແລະ ຕຳຫລວດ ອີກຫຼາຍກວ່າ 20 ຄົນ ແລະ ຜູ້ປົກຄອງເມືອງ Iguala ທີ່ຖືກປົດ ພ້ອມດ້ວຍພັນລະຍາ ຂອງຜູ້ກ່ຽວ ກໍຖືກຈັບເຊັ່ນກັນ ບັນດາເຈົ້າໜ້າທີ່ ກ່າວວ່າ ຜູ້ປົກຄອງເມືອງດັ່ງກ່າວ ຄື ທ່ານ Jose Luis Abarca ໄດ້ສັ່ງ ໃຫ້ເຈົ້າໜ້າທີ່ ໄປຈັບພວກນັກສຶກສາຍ້ອນຢ້ານ ວ່າພວກເຂົາເຈົ້າ ຈະໄປລົບກວນການ ຖະແຫລງການ ຂອງພັນລະຍາທ່ານ ຜູ້ທີ່ເປັນຫົວໜ້າອົງການປົກປ້ອງສິດທິເດັກ ໃນ ທ້ອງຖິ່ນນັ້ນ ການຄາດຕະກຳພວກນັກສຶກສາ ໄດ້ສ້າງຄວາມໂກດແຄ້ນຢ່າງໜັກໃຫ້ ແກ່ຊາວເມັກຊິໂກ ຜູ້ທີ່ເບື່ອໜ່າຍ ກັບການສໍ້ລາດບັງຫລວງ ການບໍ່ ຖືກລົງໂທດ ແລະ ສົງຄາມຄ້າຢາເສບຕິດ ທີ່ໄດ້ເຮັດໃຫ້ຫຼາຍໝື່ນຄົນ ເສຍຊີວິດ ຫຼືຫາຍສາບສູນໄປນັ້ນ